b'\n_START_ARTICLE_\nManowar\n_START_SECTION_\nGrupas v\xc4\x93sture\n_START_PARAGRAPH_\nGrupa izveidoj\xc4\x81s 1980. gad\xc4\x81 \xc5\x85\xc5\xabk\xc4\x81sl\xc4\x81 (Anglija) k\xc4\x81da Black Sabbath koncerta laik\xc4\x81, kur\xc4\x81 iepazin\xc4\x81s iesild\xc4\xabt\xc4\x81jgrupas Shakin\' Street \xc4\xa3it\xc4\x81rists Ross Fr\xc4\xabdmens un bas\xc4\xa3it\xc4\x81rists D\xc5\xbeouijs Dimaijo, kur\xc5\xa1 tolaik str\xc4\x81d\xc4\x81ja par Black Sabbath pirotehni\xc4\xb7i. Par jaun\xc4\x81s grupas vok\xc4\x81listu k\xc4\xbcuva Dimaijo skolas laika draugs \xc4\x92riks Adamss, bet par bundzinieku Karls Kenedijs._NEWLINE_1982. gad\xc4\x81 grupa ierakst\xc4\xabja savu debijas albumu Battle Hymns, kur\xc4\x81 dziesmas "Dark Avenger" tekstu ierun\xc4\x81ja tolaik slavenais Holivudas aktieris Orsons Velss. N\xc4\x81kamaj\xc4\x81 gad\xc4\x81 Manowar ierakst\xc4\xabja savu n\xc4\x81kamo albumu Into Glory Ride jau ar jaunu bundzinieku Skotu Kolumbusu ierind\xc4\x81. Tika ar\xc4\xab uz\xc5\x86emts pirmais grupas videoklips dziesmai "Gloves of Metal"._NEWLINE_1984. gad\xc4\x81 Manowar izdeva veselus divus albumus. Pirmais bija Heil to England, kura dziesmu tematika bija le\xc4\xa3enda par karali Arturu, un tas guva lielu piekri\xc5\xa1anu Apvienotaj\xc4\x81 Karalist\xc4\x93. Otrais bija Sign of the Hammer, kas nostiprin\xc4\x81ja grupas popularit\xc4\x81ti Eirop\xc4\x81. L\xc4\xabdz pat 1986. gadam grupa atrad\xc4\x81s koncertt\xc5\xabr\xc4\x93s, tai skait\xc4\x81 sp\xc4\x93l\xc4\x93jot uz vienas skatuves ar Mot\xc3\xb6rhead._NEWLINE_1987. gad\xc4\x81 izn\xc4\x81k Manowar n\xc4\x81kamais albums Fighting the World, kas p\xc4\x93c p\xc4\x81rdo\xc5\xa1anas apjomiem p\xc4\x81rsp\xc4\x93j visus l\xc4\xabdz\xc5\xa1in\xc4\x93jos grupas albumus. Tiek ar\xc4\xab uz\xc5\x86emts otrais grupas videoklips dziesmai "Blow Your Speakers". Albuma ierakst\xc4\x81 atkal piedal\xc4\x81s Orsons Velss, kur\xc5\xa1 \xc5\xa1oreiz ierun\xc4\x81 v\xc4\x81rdus dziesmai "Defender". \xc5\xa0ai gad\xc4\x81 ar\xc4\xab grupa uzst\xc4\x81da Ginesa rekordu k\xc4\x81 pasaules ska\xc4\xbc\xc4\x81k\xc4\x81 m\xc5\xabzikas grupa. Ska\xc5\x86u l\xc4\xabmenis vi\xc5\x86u koncerta laik\xc4\x81 sasniedza 129,5 decibelus. Lai to sasniegtu, tika pas\xc5\xabt\xc4\xabta speci\xc4\x81la ska\xc5\x86u aparat\xc5\xabra, kas sv\xc4\x93ra 10 tonnas un aiz\xc5\x86\xc4\x93ma 12 metrus garum\xc4\x81 un 6 metrus augstum\xc4\x81._NEWLINE_1988. gad\xc4\x81 grupa izdod albumu Kings of Metal, ko daudzi uzskata par klasisku smag\xc4\x81 met\xc4\x81la m\xc5\xabzikas paraugu. P\xc4\x93c albuma ierakst\xc4\xab\xc5\xa1anas no grupas aiziet Ross Fr\xc4\xabdmens, kur\xc5\xa1 v\xc4\x93las turpm\xc4\x81k muzic\xc4\x93t nedaudz cit\xc4\x81 stil\xc4\x81. Vi\xc5\x86a viet\xc4\x81 grup\xc4\x81 tiek pie\xc5\x86emts v\xc4\x81cu \xc4\xa3it\xc4\x81rists Deivids \xc5\xa0enkls. Grupu n\xc4\x81kas atst\xc4\x81t ar\xc4\xab bundziniekam Skotam Kolumbusam, jo smagi saslimst vi\xc5\x86a d\xc4\x93ls. Vi\xc5\x86a viet\xc4\x81 n\xc4\x81k Kenijs \xc4\x92rls Edvardss.'